Papersnake/gushiwen huggingface dataset:
怀贤诗 桑魏公
王禹称（宋代）

魏公王佐才，独力造晋室。挥手廓氛霾，放出扶桑日。

感慨会风云，周旋居密勿。下民得具瞻，上帝赉良弼。

沉沉帷幄谋，落落政事笔。品流遂甄别，法令颇齐一。

跋敕朝据案，论兵夜造膝。多士若鸳鸿，官材咸有秩。

诸侯如狼虎，请谒尽股栗。秉钧多事朝，绰绰有纪律。

远将留侯比，近以赞皇匹。志在混车书，誓将阐儒术。

皇天未厌乱，运去何飙欻。高祖厌寰区，少帝无始卒。

老成既疏远，群小相亲昵。黩武兵渐骄，倒悬人不恤。

和亲绝强虏，谋帅用悍卒。魏公在藩垣，上疏论得失。

七事若丹青，辞切痛入骨。忠言殊不省，直道果见屈。

铁马从北来，烟尘昼蓬勃。穹庐易市朝，左衽杂缨绂。

主辱臣不死，囚缚自安逸。唯公独遇害，身殒名不没。

惜乎英伟才，济世功未毕。一读晋朝史，遗恨空郁郁。

子孙亦不振，天道难致诘。
恭和元日受宝诗二首 其二
慕容彦逢（宋代）

层墀班序列华绅，万岁声中八宝陈。映日浮筠盈黼座，如虹佳宝绕枫宸。

珍符休显光图牒，惠泽汪洋浃士民。天佑圣神方锡羡，从兹诸福与诗新。
禅人并化主写真求赞 其三五八
释正觉（宋代）

南台之静，中邑之应。圆明之知，平等之性。烂柯棋局樵，钓雪华亭艇。

披丛林明白之襟，握云水清凉之柄。动自风流，閒宜月定。

心闻况是赏音，相廗何妨打令。
和汤雪华士女春阴
曹家达（清代）

东风习习作春寒，雨湿春愁未肯乾。落画辛夷三月暮，紫藤花压小阑干。
景卢新治西园而亭榭未立以诗趣之
洪适（宋代）

斩新曲径治西园，野色春来已可观。便好作亭供客醉，望中流水有时乾。
奉别长史庾公太守徐公应召
储光羲（唐代）

烈风起江汉，白浪忽如山。方伯骤勤王，杞人亦忧天。

酆镐顷霾晦，云龙召我贤。车骑北艰苦，艅艎西溯沿。

水灵静湍濑，猛兽趋后先。龙楼开新阳，万里出云间。

宇宙既焜耀，崇德济巨川。受命在神宗，振兵犹轩辕。

煌煌逾涿鹿，穆穆更坤元。明王朝太阶，远迩望嘉言。

游子淡何思，江湖将永年。
东坡引·庚午除夕和彊村
冯幵（清代）

楼台飘急霰。年芳转头换。窗光分寸资珍遣。宵寒犹苦恋。

宵寒犹苦恋。

桃符罢帖，春幡停剪。甚岁序，惊心变。还将诗祭酬私愿。

清尊聊作健。清尊聊作健。
闻蛩有感
张耒（宋代）

遥夜飞萤动秋思，独卧空山惊晚岁。
可堪六月已闻蛩，日暮咿咿响庭际。
关河多风气萧索，碧树先秋早摇落。
鸣机夜织常怨寒，白纻吴衫苦轻薄。
年年促织谁最悲，堂上美人愁翠眉。
清砧捣练对残月，玉箸啼红裁远衣。
唐风诗人劝其主，行迈苦迟嗟岁暮。
山城听汝已三年，三年白发多于故。
飘飘秋梦到江湖，我欲东归鲙碧鲈。
安能为尔将双泪，岁岁风前沾客裾。
洞庭十二偈 其十二
释怀深（宋代）

夜半子，纸帐松床睡方美。翻身不觉念劳生，几个不遭心识使。
代吴儿作小至后九九诗八解 其四
张侃（宋代）

今年灯市好安排，雪柳香梅费剪裁。岁月匆匆临五九，太阳门户向东开。
张敏叔得请谢事钦俯高躅因成口号
程俱（宋代）

富贵纷纷有底难，乘时如探橐中丸。高人不啻昙华见，晚节谁为赵璧完。

且喜芝兰俱秀发，不嫌松桂愈清寒。他年仄席思耆旧，矍铄犹能一据鞍。
邵公济求泰定山房十诗·褒勤堂
苏籀（宋代）

易经传父子，前后弓帛贲。
衣钵堂室中，千古发潜秘。
量移曲靖叠韵
魏麟徵（清代）

闻道滇行过五溪，炎荒万里夜郎西。峰回铁锁沉金马，路入篁林隐竹鸡。

青草烟中菰米烂，黄茅瘴里稻花齐。侧身南望愁堪绝，况复猿声万壑啼。
笋
张扩（宋代）

披箨游龙破地皮，浪将头角长孙枝。浑疑铁骑旌戈晓，如趁玉孙宫殿时。

羊酪莼羹真谩语，河鲀荻笋彊相宜。无人会得丛林趣，尽属此君惟我知。
郊庙歌辞。祀风师乐章。迎俎酌献
包佶（唐代）

德盛昭临，迎拜巽方。爰候发生，式荐馨香。

酌醴具举，工歌载扬。神歆六律，恩降百祥。
舟中晚望桃源山
张咏（宋代）

仙山初指眼初明，倚棹因妨半日程。云里未忘寻去路，世间争合有浮名。

岩空闇老松千尺，天静时闻鹤一声。更谢暮霞怜惜别，满坡红影照峥嵘。
黄檗送花化主
释崇岳（宋代）

百草头边法战时，钥旗未展露全威。
直饶陆羽知端的，也落吾家第二机。
南河县尉王寅侯死贼诗
郑孝胥（清代）

挺身追语贼，父弟得生全。尔辈可杀我，微官宁愧天。

彭修今复见，赵孝世终传。高位多偷活，吾因表此贤。
官舍
晁公溯（宋代）

雨径苍苔滑，风帘翠篠斜。
邑居藏万室，驿道接三巴。
晓堞调清角，春庭放早衙。
归休幸无事，随意酌流霞。
送张教授改任凤翔
李昌祺（明代）

客舍暄爱日，旗亭冽霜风。故人有远宦，策马之关中。

识君今馀十五载，几度思君梦华采。别后音徽烦屡寄，交谊重逢不曾改。

似君才调世岂多，手援健笔如挥戈。门生问字每载酒，道士写经频送鹅。

九年作官南海上，文与波澜相浩荡。今为冷椽向凤翔，岐山渭水周故疆。

陇云秦树真可画，绛帐横经复闲暇。座上青毡自足娱，眼前白发何须怕。

我本疏狂迹不羁，与君情好最相知。殷勤不劝杯中酒，寂寞徒吟卷里诗。
劝金船（流杯堂唱和翰林主人元素自撰腔）
张先（宋代）

流泉宛转双开窦。带染轻纱皱。何人暗得金船酒。拥罗绮前后。绿定见花影，并照与、艳妆争秀。行尽曲名，休更再歌杨柳。

光生飞动摇琼甃。隔障笙箫奏。须知短景欢无足，又还过清昼。翰图迟归来，传骑恨、留住难久。异日凤凰池上，为谁思旧。
客有题问政丹房云长松露鹤巢古树穴苍鼠喜而作为五言 其三
唐桂芳（明代）

问政苦不远，祗在东南郊。当年贤太守，询俗留衡茅。

土融迸稚笋，露冷县危梢。凡禽不敢宿，往往双鹤巢。

我翁勒雄文，每读泗涕交。何时坐琳馆，清响闻琅璈。
淡圃兄生辰有诗次韵
艾可翁（宋代）

时危安乐是神仙，默有扶持岂偶然。
林下且须坚晚节，尊前未偶说明年。
穷通莫计惟期寿，兴废难言赖有天。
恨杀飘蓬白头第，十年风雨别州眠。
白紵辞
李丙（宋代）

娇如花，美如玉，
越溪女儿十五六。光风入帘睡初足，
起画修眉远山绿。飞香走红三月心，
一声白紵千黄金。高堂客散灯火深，
醉鬓斜钗夜沈沈。
醒枕
庞尚鹏（明代）

辗转虚良夜，曾无稳卧时。寸心应自遣，百虑欲何为。

月落鸡声早，风寒禁漏迟。华山寻睡法，无计访希夷。
史馆凌职方知广州
杨亿（宋代）

番禺出守重，汉殿拜恩初。
华省郎官宿，名山太史书。
剖符從锁闼，持节上轺车。
左顾金龟印，前驱书隼旟。
由来百粤地，曾督九年储。
卉服要荒外，棠阴惠爱馀。
齐装天子赐，封部岛夷居。
羽檄招溪洞，壶浆慰里闾。
国风今已变，民瘼到应除。
江海思归否，蓬山有直庐。
过永春剧头铺见壁间石刻临漳王漕诗辄题数句
陈渊（宋代）

壁间得微词，语尽意有馀。摸传岂真知，无乃势所驱。

从来碧纱笼，不护寒士书。焉知题柱生，终无驷马车。

粉板会当洗，援毫聊自娱。从人分轻重，削迹今何如。
摸鱼儿 漳河吊铜雀台
周祖同（清代）

问斜阳、雀台何处，东风吹老人世。漳河一带伤心色，绿遍往时烟水。

歌舞地，只寂寂、荒堆蔓草依稀是。裙腰扇底，已过了春深，鸦来凤去，旧梦醒难记。

垂杨柳，西北枝枝旖旎，新眉曾妒宫妓。分香莫问当年恨，云幌乱尘飘起。

多少事，君不见、英雄儿女都如此。凄凉故址，剩片瓦遗留，供人凭吊，古砚洗寒翠。
壬辰立春
汪应辰（宋代）

春雪正纷纷，荒山昼掩门。
羡君筋力健，策杖过前村。
白门重晤林茂之
张慎言（明代）

三十年来怀所思，皤然再见喜还悲。
应门投刺惊相讯，倾盖前途知是谁。
尔我慨仍谈契阔，友朋嗟岂泣生离。
中间历落崎岖话，少待挑灯夜雨时。
远游
陆游（宋代）

姓字不须通，从来号放翁。
月明登暑雪，木落过秋风。
处处题僧壁，时时卧钓篷。
始知侯万里，未必是英雄。
题陈永崇城市山林
周瑛（明代）

几千城市此山林，搆得行窝趣转深。紫陌斜连青嶂路，红尘独结白云心。

洛春每向环中探，颜乐时于瓢外寻。老我自怜多野兴，何时石上听鸣琴。
闻嶰谷已至吴门
全祖望（清代）

昨报元裳鹤，随君下洞庭。新诗知不少，旧屐半曾经。

黄爵松陵出，鲈鱼木渎拎。江滨应念我，遥指数峰青。
附池州薛郎中书因寄歙州张员外
徐铉（宋代）

新安从事旧台郎，直气多才不可忘。一旦江山驰别梦，

几年簪可共周行。岐分出处何方是，情共穷通此义长。

因附邻州寄消息，接舆今日信为狂。
颂古十七首 其六
释道行（宋代）

赵州放下著，碓觜忽生花。虽然无一事，验尽当行家。
咏史十一首
李华（唐代）

昂藏獬豸兽，出自太平年。乱代乃潜伏，纵人为祸愆。

尝闻断马剑，每壮朱云贤。身死名不灭，寒风吹墓田。

精灵如有在，幽愤满松烟。

汉皇修雅乐，乘舆临太学。三老与五更，天王亲割牲。

一人调风俗，万国和且平。单于骤款塞，武库欲销兵。

文物此朝盛，君臣何穆清。至今壝坛下，如有箫韶声。

巢许在嵩颍，陶唐不得臣。九州尚洗耳，一命安能亲。

绵邈数千祀，丘中谁隐沦。朝游公卿府，夕是山林人。

蒲帛扬侧陋，薜萝为缙绅。九重念入梦，三事思降神。

且设庭中燎，宁窥泉下鳞。

汉时征百粤，杨仆将楼船。幕府功未立，江湖已骚然。

岛夷非敢乱，政暴地仍偏。得罪因怀璧，防身辄控弦。

三军求裂土，万里讵闻天。魏阙心犹在，旗门首已悬。

如何得良吏，一为制方圆。

秦灭汉帝兴，南山有遗老。危冠揖万乘，幸得厌征讨。

当君逐鹿时，臣等已枯槁。宁知市朝变，但觉林泉好。

高卧三十年，相看成四皓。帝言翁甚善，见顾何不早。

咸称太子仁，重义亦尊道。侧闻骊姬事，申生不自保。

暂出商山云，朅来趋洒扫。东宫成羽翼，楚舞伤怀抱。

后代无其人，戾园满秋草。

日照昆仑上，羽人披羽衣。乘龙驾云雾，欲往心无违。

此山在西北，乃是神仙国。灵气皆自然，求之不可得。

何为汉武帝，精思遍群山。糜费巨万计，宫车终不还。

苍苍茂陵树，足以戒人间。

天生忠与义，本以佐雍熙。何意李司隶，而当昏乱时。

古坟襄城野，斜径横秋陂。况不禁樵采，茅莎无孑遗。

高标尚可仰，精爽今何之。一忤中常侍，衔冤谁见知。

尝观党锢传，抚卷不胜悲。

文侯耽郑卫，一听一忘餐。白雪燕姬舞，朱弦赵女弹。

淫声流不返，慆荡日无端。献岁受朝时，鸣钟宴百官。

两床陈管磬，九奏殊未阑。对此唯恐卧，更能整衣冠。

蜀主相诸葛，功高名亦尊。驱驰千万众，怒目瞰中原。

曹伯任公孙，国亡身不存。社宫久芜没，白雁犹飞翻。

勿言君臣合，可以济黎元。为蜀谅不易，如曹难复论。

六国韩最弱，末年尤畏秦。郑生为韩计，且欲疲秦人。

利物可分社，原情堪灭身。咸阳古城下，万顷稻苗新。

沂水春可涉，泮宫映杨叶。丽色异人间，珊珊摇珮环。

展禽恒独处，深巷生禾黍。城上飞海云，城中暗春雨。

适来鸣珮者，复是谁家女。泥沾珠缀履，雨湿翠毛簪。

电影开莲脸，雷声飞蕙心。自言沂水曲，采萍兼采菉。

归径虽可寻，天阴光景促。怜君贞且独，愿许君家宿。

徒劳惜衾枕，了不顾双蛾。艳质诚可重，淫风如礼何。

周王惑褒姒，城阙成陂陀。
嘲宰相赏花
张隐（唐代）

位乖燮理致伤残，四面墙匡不忍看。
正是花进堪下泪，相公何必更追欢。
次韵和张舍人北使归
刘攽（宋代）

饮冰重见古人心，绝幕仍当暮雪深。朝出穹庐随拜日，夜鸣刁斗候横参。

胡儿射雁争娱客，羌女听笳却走林。闻说虏情亲博望，一言珍重万黄金。
晚归
刘攽（宋代）

古木号蝉鸦乱栖，凉风稍稍袭人衣。高楼鼓角悲秋意，小市渔樵竞夕晖。

虽有簿书容暇豫，强从宾旅复来归。闭门跃马俱人事，吾道何能问是非。
赠魏千户
金幼孜（明代）

扈驾亲曾翊圣躬，壮年应敌万夫雄。腰悬宝剑龙光动，手撚雕弓鹊血红。

辇路看花春跃马，长安通籍晓闻钟。只今海宇风尘净，长倚恩光近九重。
跋张舍人所收杨仲明天厩铁骢图
王寂（南北朝）

大宛山下汗血驹，麟鬐凤臆龙头颅。黑花细洒云满躯，倜傥不与驽骀俱。

黄金络头老京都，注目落日思长途。圉人仗箠不敢驱，似听马语方踟蹰。

呜呼龙媒已矣夫，林鸟恨对长风呼。谁能写照开新图，杨子妙笔非临摹。

愿君著意收画厨，风雨变化防须臾。乃翁丞辖翼帝车，月旦人物评锱铢。

亍金但赏骏骨枯，世上良马无时无。
河源破贼后赠袁将军
法振（唐代）

白羽三千驻，萧萧万里行。出关深汉垒，带月破蕃营。

蔓草河原色，悲笳碎叶声。欲朝王母殿，前路驻高旌。
句
胡揆（宋代）

弄珠解佩风流古，缓带轻裘道味闲。
绣带子 锦带
高濂（明代）

翠软颤芳丛。粉匀深浅红。恍惚飞琼花外，绣带舞香风。

开向雨濛濛。翻翠袖、似泣芳容。佳人著意，晓来攀折，为惜飘蓬。
句
施肩吾（唐代）

年来如抛梭，不老应不得。（以下见《纪事》）。

花眼绽红斟酒看，药心抽绿带烟锄。（赠友人下第闲居）

颠狂楚客歌成雪，媚赖吴娘笑是盐。

荷翻紫盖摇波面，蒲莹青刀插水湄。

烟黏薜荔龙须软，雨压芭蕉凤翅垂。（二联并百韵，

山居诗所存，不见其全）

茶为涤烦子，酒为忘忧君。（见《说郛》）。

锄药顾老叟，焚香呼小青。（见陈继儒《珍珠船》）

遗却白鸡呼喌喌。（见《野客丛谈》）。

五通本是佛家奴，身著青衣一足无。（寺宿为五通所挠作。

以下见《海录碎事》）

天边有仙药，为我补三关。

世人谁不爱年长，所欲皆非保命方。

但看日及花，惟是朝可怜。（《槿花》）。

池塘已长鸡头叶，篱落初开狗脊花。（赠临平湖主人）

出路船为脚，供官本是奴。（《赠盐官主人》）

一言感著热铁心，为人剑下偷青娥。（《老侠词》）

青鬓丈人不识愁。
董储郎中尝知眉州与先人游过安丘访其故居见
苏轼（宋代）

白发郎潜旧使君，至今人道最能文。
只鸡敢忘桥公语，下马来寻董相坟。
冬月负薪虽得免，邻人吹笛不堪闻。
死生契阔君休问，洒泪西南向白云。
腊日偕璞庵伯思白华习庵姬传小岩集梦楼侍读寓分得连字
程晋芳（清代）

余雪尚飞残柳絮，新泥欲涴锦鞍鞯。吝晴天作鱼鳞澹，选胜筵惭马齿先。

酒盏春波刚在手，菹盘寒色又经年。传芭故事深宵话，排户欣看月色连。
惜别五首
程公许（宋代）

酒莫多斟且缓觞，停舟沙步更徜徉。
清江后夜长相忆，賸撚梅花诉断肠。
赠临江简寿玉二首。简携王仲显使君书来谒，
范成大（宋代）

萧滩远客扣田庐，贻我读书楼上书。
千里故情元共月，错云多病故人疏。
赠朱德裕宋安民以学诗如学仙为韵五首 其一
周孚（宋代）

大儒夔踸踔，小儒鹤俛啄。二子虽楚产，独不困俗学。

我见三叹息，渭清泾自浊。祝君但默坐，岳岳须折角。
题段上人院壁画古松
朱湾（唐代）

石上盘古根，谓言天生有。安知草木性，变在画师手。

阴深方丈间，直趣幽且闲。木纹离披势搓捽，

中裂空心火烧出。扫成三寸五寸枝，便是千年万年物。

莓苔浓淡色不同，一面死皮生蠹虫。风霜未必来到此，

气色杳在寒山中。孤标可玩不可取，能使支公道场古。
相国寺钟
祝简（宋代）

寒鸡缩颈未鸣晨，已听舂容入梦频。未必佛徒知警悟，祗能唤起利名人。
东风第一枝 送人
朱晞颜（宋代）

晓渡呼云，秋山访雁，吟情先趁乡梦。暖风轻约行尘，草色一川翠涌。

元戎小队，隘紫陌、簪缨光动。看碧油沙际，陈兵玉勒，柳边飞鞚。

陪密幄、折冲需用。赞上幕、典刑增重。发硎初试，牛刀储才，正须药笼。

清时异数，有天外、好风吹送。想驿亭、筹笔风流，应忆剪灯曾共。
国香 题九畹芝兰图
鲍之芬（清代）

湘岸遗馨。托芳根九畹，尺幅丛生。素枝自摇绿叶，色秀香贞。

只合松筠为友，更吹来、林下风生。何须畏霜雪，馥郁长依，谢傅阶庭。

墨痕凝蕙露，写苔苍藓碧，秋芜春荣。放怀楚客，千古犹寄幽情。

可是西风江上，尚依稀、杜若芳汀。瑶琴乍成曲，鹤唳长空，石濑泠泠。
次刘伯益三咏韵·耐冬子
刘学箕（宋代）

雪裹婆娑结子低，山童应亦讶卑枝。
几年开落惭无取，一日搜吟信有时。
红实累累临曲砌，丹苞簇簇耀幽墀。
古今未见多题品，却恐君诗取世知。
次韵子瞻登望海楼五绝
苏辙（宋代）

山色潮声四面来，城中金碧烂成堆。
不愁门外严扃锁，终日凭栏未拟回。
湖色苍苍日向斜，烟波万状不容滉。
画船人去浮红叶，石径僧归蹑白蛇。
楼观争高不计层，雍雍过雁自相应。
钱王旧业依稀在，岁久无人话废兴。
荷叶初乾稻穗香，惊雷急雨送微凉。
晚晴稍放秋山色，洗却浓妆作淡妆。
白酒倾浆脍斫红，昼游未厌月明中。
楼高只辨听歌鼓，不见游人转似蓬。
跨驴图
凌云翰（元代）

曾见洪崖降雪图，寒云四野正模糊。何如驴背驮诗去，濡岸桥头酒可沽。
赠溧水杨老
仇远（元代）

浙间笔工麻粟多，精艺惟数冯应科。
吴升姚恺已难得，陸震杨鼎肩相摩。
我游金渊饭不足，破砚生苔尘满目。
毛锥自笑不中书，白发纷纷老而秃。
中山博士子墨卿，贻书荐至杨茂林。
里儒大半习刀笔，耳闻竽瑟谁知音。
善刀而藏归勿出，博士校书行有日。
定当致汝数百枚，东坡有云北方无此笔。
空中歌三首 其三
葛玄（隋代）

散诞游山水，吐纳灵和津。炼气同希夷，静咏道德篇。

至心宗玄一，冥感今乃宣。飞驾御九龙，飘飘乘紫烟。

华景曜空衢，红云拥帝前。暂迂蓬莱宫，倏忽已宾天。

伟伟众真会，渺渺凌重玄。体固无终劫，金颜随日鲜。

欢乐太上境，悲念一切人。谁能离死坏，结是冥中缘。

悠悠成至道，无有入无问。微妙良难测，智者谓我贤。

若能弘众妙，轻举升神仙。
句
丁浚明（宋代）

从前谑浪今收拾，尽听人呼张大王。
一剪梅·红藕香残玉簟秋
李清照（宋代）

红藕香残玉簟秋。轻解罗裳，独上兰舟。云中谁寄锦书来？雁字回时，月满西楼。
花自飘零水自流。一种相思，两处闲愁。此情无计可消除，才下眉头，却上心头。
送钟宏彰修撰归省兼致意彝训绍隆
杨士奇（明代）

荆山有奇璞，恒为庙堂珍。英才履忠信，安得山泽沦。

钟子力学殖，行义修诸身。遭逢昭明代，怀瑜谒紫宸。

遂登白玉堂，出入陪辅臣。晨趋启沃筵，暮归思经纶。

鞠躬以效职，光华映青春。忠孝并所惇，念我鹤发亲。

八年旷定省，梦寐心䞭䞭。臣切乌鸟私，伏陛一再陈。

归宁丹诏许，拜荷圣主仁。维时春冰泮，长河浩潾潾。

初发清潞漘，遄溯沽水津。暄风芍药开，照耀斑衣新。

上堂献寿卮，慈颜和以忻。次第省耆旧，亦复展戚姻。

欧乡有君子，昔者联朝绅。超然谢尘鞅，还山侣逸民。

南北遥相望，有怀赋停云。子归定相见，为予致慇勤。
赠叶原静游雁荡归金陵兼呈大司马乔公
顾璘（明代）

汎览名山图，雁荡天下奇。天吴举蓬岛，乱掷沧海湄。

巉岩老蛟脊，诘曲盘桃枝。攒峰蔽青冥，星斗昼陆离。

灵湫倒银汉，六月飞寒澌。仙人隐洞府，玉简灵文垂。

白石充糇𩞯，紫芝可疗饥。凤笙乍缥缈，鹤驾时逶迤。

绿髓苟未变，丹梯讵能窥。叶子道者流，夙禀烟霞姿。

去冬游武夷，未惬心所期。今春策短杖，直往了无疑。

天台逢李生，拍手欣相持。溯流问桃水，探穴寻仇池。

俯瞰不测渊，仰凌万仞危。端坐天柱峰，要观日出时。

扶桑射东影，瞥见苍龙𩬞。太湖仅一勺，匡庐忽平夷。

呼酒酹苍梧，凤鸟来何迟。浩浩浙江涛，伍胥今谓谁。

桃花落已尽，芳草含碧滋。啼莺劝客饮，正与烟花宜。

满举白玉斗，吞却东南陲。坐觉方寸间，云峤相撑支。

归来回风亭，目光如玻璃。磈磊作奇画，琳琅吐新辞。

颠倒雷电走，苍茫神怪悲。十日说不辍，齿颊生凉飔。

四座烦郁散，听者俱忘疲。灵秘自此泄，海若安能私。

还拜大司马，请陈贱子诗。定知㠝岏势，纵横列阶墀。

迢递金银阙，梦寐如见之。谢客休挂席，孙公应解颐。

何必举五岳，高下论等差。至乐有同好，难与俗子知。
述翠虚真人安乐法
白玉蟾（宋代）

收敛神光少默然，顶门一路聚云烟。且升阳火烹金鼎，却降灵泉灌玉田。

交结只于牛渚外，分明正在鹊桥边。功夫九九数六六，此是人间安乐仙。
仲至寄蒋阜茶与昌甫且录大监赋来 其一
韩淲（宋代）

巩为伊人句苦锥，宜乎赵有蒋茶诗。献芹微意随拈出，紫笋石花同谱之。
次韵答王子贤所寄五首
黎廷瑞（宋代）

牛奋箕张谤易生，更堪枉矢与搀枪。
五穷缱绻奴休送，三至仓搀母亦惊。
逸少自惭君有誓，李期谁谓尔孤鸣。
东风吹尽芝山雪，略放梅花一树明。
霜宇
宋祁（宋代）

霜宇澹秋光，峥嵘歇岁芳。
地形侵楚庳，渠尾入淮长。
廥集牛初下，罗稀鸟恣翔。
病悰多感极，身托茂陵傍。
李玄胃清慎帖赞
岳珂（宋代）

洗箕山之耳，缄周庙之口。
雷孤竹之腹，策六马之手。
清乎慎乎，有余緼乎。
二者之间，吾其隐乎。
兰
钱时（宋代）

绕亭埋石种兰芽，生怕花开不在家。
此日溶溶春满院，柔风初破一枝花。
禅人写师真请赞
释慧远（宋代）

画出不堪，弃智杂毒。
赞之不是，厌身桎梏。
一十三处坐道场，二时粥饭何曾足。
日裹夜行，投明暗宿。
六月初四日往云际院，田间雨足，喜而赋之
杨万里（宋代）

高下田畴水斗鸣，泥深路滑不堪行。
请君听取行人语，只个愁声是喜声。
去年今日政迎神，祷雨朝朝祷得晴。
今岁神祠免煎炒，更饶箫鼓赛秋成。
坐病不赴姚总统席夜闻乐声因寄
董嗣杲（宋代）

精神疲夜漏，弦管沸秋筵。
想醉黄花下，谁歌翠幙前。
病身空羡酒，愁耳爱听泉。
月转羁窗破，萧萧照客眠。
赠麻田山人吴子野
晁补之（宋代）

汶阳我昔见苏李，人言吴子归未几。
长啸春风大泽西，却望麻田山万里。
不逢郑老溪上箭，欲致朱公路傍米。
今年穷巷丝生发，马尾吹风化衣袷。
定知赤鲤蓦波涛，何意黄冠惊仆妾。
琅函万过阴魄悲，心无丹白炉生儿。
山中种芝岂无侣，成都醉眠未当去。
愿从王烈或见呼，试访孙登竟无语。
弃家内愧非此流，此身天地一虚舟。
未应齿豁尘埃里，乞与青精救白头。
闺情 秋千
张玉娘（宋代）

瘦腰春病不成围，闲逐秋千荡画衣。香散天风兰佩堕，声摇环玉綵绳飞。

飘飖似跨双鸾去，闲雅宜从月殿归。无力尚怜扶不起，翠蛾犹蹙怨斜晖。
鄞中他山堰
释文珦（宋代）

碧浸他山古，梅梁昔化龙。
江溪一堰隔，禾黍四郊重。
绝唱思幽客，欢声遍野农。
长官功不朽，遗庙合歌钟。
题李氏敬聚堂
家铉翁（宋代）

枝叶皆从一本生，源源本本是天伦。
易经著义交相爱，相忍何如相爱亲。
选论策竟示渠儿
谢元汴（明代）

画角描眉妾妇妆，视高步阔英雄方。随人花样随人扮，到底家常茶饭香。
病中寄二隐
周密（宋代）

名途尘海浩难亲，黄叶门前一尺深。五亩桑麻荒旧隐，十年书剑负初心。

客愁不奈贫多感，老色偏随病见侵。奏赋相如今白首，倦游空有茂陵吟。
送元积弟赴永嘉酒官
楼钥（宋代）

我家清白世相传，工部真清更有年。
百口未曾营活计，一生惟有种心田。
吾方奉母耕绵上，子更移封向酒泉。
兄弟凋零期自勉，只将家训作青毡。
广右道中 其一
张孝祥（宋代）

参天古木绿阴合，峻极层峦瀑布长。啼鸟一声家万里，依然无语对斜阳。
寄献阙下一二知已
祖无择（宋代）

公道当朝绝比伦，因冯暖笔变孤根。
才冲霰雪游梁苑，便逐风雷化禹门。
南郡已甘抛绛帐，东州何幸佐朱旛。
心怀象魏身江海，两地悠悠欲断魂。
垂虹亭
王琪（宋代）

红桥跨浪二千尺，桥上危亭在水心。
六月火云烧万里，夜来风细似秋深。
夏日深居二首 其二
吕本中（宋代）

故人多住城东寺，还许相过结净缘。海寇求降荔子熟，是中风月可忘年。
题山谷大石
黄庭坚（宋代）

畏畏佳佳石谷水，鼕鼕隆隆山木风。炉香四百六十载，开山者谁梁宝公。
竹枝歌三首 其二 送余德辉还池州
宋褧（元代）

沙渚青青芳草茁，梅根潮落蒲帆发。江头少妇卜金钱，行人归来有华发。
送王六簿康朝之长安
周行己（宋代）

君官洛水北，门前是官路。官路尘土多，君行向何处。

晨朝束行李，西望长安树。惨惨寒风吹，行人不敢顾。

古来行路难，君行慎许与。故人日已新，新人即复故。
次韵和张宗益工部初到相台书事
韩琦（宋代）

园池开拓费经筹，雅意奚专自宴休。好事庶逢贤守继，康时聊便里民游。

一闻公暇闲无敌，顿激归心浩不收。早晚再容怀绶乐，赤松高趣遂希留。
过邻家戏作
陆游（宋代）

老脱朝冠岸幅巾，时时乘兴过比邻。
缾无储粟吾犹乐，步有新船子岂贫？醅瓮香浮花露熟，药栏土润玉芝新。
相从觅笑真当勉，又过浮生一岁春。
菩萨蛮
陆游（宋代）

江天淡碧云如扫。苹花零落莼丝老。细细晚波平。月从波面生。

渔家真个好。悔不归来早。经岁洛阳城。鬓丝添几茎。
别南康梦倩歌
何南凤（明代）

古来高僧能不俗，俗人以敬僧为福。近代僧每类俗人，僧俗二为俱碌碌。

是以我惟号半僧，得僧之半亦已足。何期匡南有梦庵，其人非僧更非俗。

示我本言及清言，剖胆见肝空罪福。梦庵境界总全真，向外求真自劳碌。

我亦当年号梦观，与君同梦无僧俗。咄哉匡山古道场，于今何异垄断局。

不有道者梦其间，俗杀木石与麇鹿。我来高卧未同年，梦里名山境既熟。

白云岭表系归情，剩下松间未了局。请君细看老棋盘，胜算全收方是足。

是真是梦尽输筹，惺惺却恃黄粱熟。
舟中三首 其一
陆游（宋代）

柂边潮水落还生，篷底寒灯灭复明。约束长年牢系缆，报人风雨有鼍鸣。
證道歌 其五
释印肃（宋代）

无明实性即佛性，心净还同佛土净。水鸟树林声色中，殊无毫发来争竞。
次韵梅花
戴复古（宋代）

百花看遍莫如梅，更向群芳缺际开。
寒冷怕行门外路，为渠踏雪过山杰。
王母望阙致语口号
方岳（宋代）

晓跸初催上寿班，东风连夜致人间。
九重春醉金鸾殿，万岁声幽碧玉环。
大地山河年谷熟，太平日月羽书闲。
明朝第一番花吉，并与琼幡下虎关。
诉衷情第三体 苦雨
严曾杼（清代）

风欺雨妒恨无情。摧折满园春。花几度，最销魂。愁人梦里听。

好月似高吟。恁难寻。欲借花痕寄远心。不胜簪。
晚春漫兴
刘泰（明代）

单罗初试怯春风，金鸭香销翠被空。
江燕低翻三寸黑，海棠微褪一分红。
酒因睡浅酲难解，诗为愁多句未工。
晴日渐长儿女懒，秋千闲在曲阑东。
西施吟
何云（宋代）

曾将分镜泪，洒向馆娃宫。
狐到亡吴日，天留霸越功。
魄堪寒夜月，香亦扑秋风。
愧杀辘轳辈，鱼须出袖中。
严陵舟中值雪次林缉熙韵
张羽（凤举）（明代）

雪花交白日，又共守庚申。兴助乘舟客，愁添失路人。

陇梅犹迟煖，塞草未知春。村酒温新火，长年语自亲。
题查夏重芦塘放鸭图 其一
王士祯（清代）

鸭母船依湖水滨，船头长日饭龟莼。凭谁寄谢桓南郡，不是鹅栏教斗人。
绍兴十三年发皇后册宝十三首
佚名（隋代）

镂苍玉兮，盛德载扬。
铸南金兮，作镇椒房。
虔受赐兮，有烨有光。
宜室家兮，朱芾斯皇。
古帆
释了惠（宋代）

海变桑田数莫穷，几回高挂逆流中。
自从一饱清风后，船上时时有散工。
恋绣衾
翁元龙（宋代）

兽炉烟重火半焦。卷帘时、雪意又销。过数点、残鸦外，想梅花、寒在灞桥。

谢娘春恨深如柳，未东风、先遣絮飘。且莫把、冰丝翦，有灯球、红绣未描。
舍弟彤检校南庄刈稻中秋日作三绝句见寄醉后偶次其韵答之 其一
李彭（宋代）

天南云破玉绳横，上有蟾蜍云外明。共把一杯怀少雁，新诗深悉未归情。
淳熙二年发太上皇帝太上皇后册宝十一首 其八 太傅奉太上皇后册宝升殿用《圣安》。
郊庙朝会歌辞（宋代）

乾健坤从，阳刚阴相。迨兹受祉，允也并况。虡业在下，仪物在上。

咨时三公，执事无旷。
题茅山
陈辅（宋代）

积金峰顶作屏遮，宝阁横空叠彩霞。
鹤驾往来茅许宅，龙軿交会郭杨家。
洞天有望人如玉，尘世休观事若麻。
我是方台旧僚友，盍寻归路种云芽。
烟江叠障图
蔡肇（宋代）

瓜州东望西津山，山平水阔生寒烟。
海门日出江雾破，沿江山色寒苍然。
五州京岘穹隆隐辚尚不见，况乃鹿跑马迹点滴之微泉。
中泠之南古浮玉，钟鼓下震蛟龙川。
楼台明灭彩翠合，海市仙山当目前。
兴来赤脚踏鳌背，挥弄白日摩青天。
原松芊芊雪欲尽，野气郁郁春逾妍。
三更潮生月西落，寒金万斛流琼田。
江山佳处心自省，画图忽见犹当年。
有如远作美人别，耿耿独记长眉娟。
双瓶买鱼晚渡立，孤篷听雨春滩眠。
翰林东坡知此乐，至今舟上渔子谈苏仙。
玉堂椽蜡照清夜，苇间幽梦来延缘。
山川信羡归未得，送行看尽且作公子思归篇。
送三八弟归九江
王遂（宋代）

濂溪周堂长，正学有源派。
司直既高明，东湖更孤介。
从游欠勇往，思之令人洒。
子归日亲炙，一一记言话。
舟行
张镃（宋代）

经夕舟行路未赊，不须寒梦早还家。
云运冈势通增野，雨溢滩声走乱沙。
蘋蓼静怜鱼世界，菰蒲遥想雁生涯。
玄真便合苕溪隐，莫待摧颓两鬓华。
艾如张
陆游（宋代）

锦膺绣羽名山鸡，清泉可饮林可栖；稻粱满野弃不啄，虽有奇祸无阶梯。
东村西村烟雨晚，萧艾离离林薄浅；翩然一下骇机发，汝虽知悔安能免！汉家天子南山下，万骑合围穷日夜。
犬牙鹰爪死不辞，触机折颈吁可悲！
登州黄县卢山延真观纪异
徐三畏（宋代）

芝阴旧是神仙宅，驾鹤泠风著前籍。青冥倒影不可寻，閒有遗灵表奇迹。

往时瑞草出西楹，蟠茎引蔓缘屋壁。蓊郁青葱净点尘，覆被仙容周幄帟。

通人备考神农经，无说无名终不识。传之于今三十年，目睹耳聆犹历历。

迩来复见古砌下，冰结池面坚铁石。中有锁细百千状，贯玉联珠相倚植。

炉形塔影最明察，俨如天匠穷彫刻。堵观魄动骇且疑，试为求端一推覈。

有道致祥闻自古，谅由叶气潜薰炙。川珍岳贡惟恐后，器车丹甑何由惜。

舜廊渊默正垂衣，鸿塞清夷方偃伯。宜哉殊像发重□，□应兴龙靡差忒。

至圣谦冲美不居，瑞合图书禁笺册。草茅爵跃赋巴□，窃与尧民喧壤击。
上乔右司
戴复古（宋代）

端笏立朝日，肺肝倾上前。
把麾持节处，桃李满淮壖。
药石箴时病，蓍龟烛事先。
焦头与曲突，为计孰为贤。
白石郎曲
乐府诗集（宋代）

白石郎，临江居。
前导江伯后从鱼。
积石如玉，列松如翠。
郎艳独绝，世无其二。
访矿坑老僧
梅尧臣（宋代）

山深无外事，日夕爱潺湲。
趺坐树间石，力耕溪上田。
解言南国事，能咏碧云篇。
瘼贳远公酒，余非陶令贤。
偈十六首
释行瑛（宋代）

湛露重重洒绀园，衰残何以报君恩。
白云堆里焚香坐，耀古腾今不二门。
赠山房先生得宣命
何昭德（宋代）

飞凤翩翩下九阍，先生出处重斯文。
不将钟鼎易朱绂，要老桐山守白云。
处士一生纯是晋，逸民千古尚为殷。
皇家恩意如天大，定把三峰乞与君。
病愈
陆游（宋代）

倦榻呻吟每自哀，占蓍来告出余灾。
自能洗研拂书几，时亦折花寻酒杯。
久类寒蛟潜岫穴，忽如老马喷风埃。
霜晴烂熳东窗日，一笑山坡访早梅。
昨晚又捧五章尽含六义意转新而韵皆紧才益赡
李至（宋代）

吾宗伟量固难如，万顷澄波更有余。
吟遍人寰四时景，读穷仙有百王书。
青山绿水牵情切，要路权门著意疏。
只恐爱闲闲未得，华居须作相君居。
再送正仲
梅尧臣（宋代）

拟君杜鹃花，发当杜鹃时。
朱袍照白日，光彩生路岐。
自比青鼠爪，中心如乱丝。
丝乱复不理，况复远别离。
倾觞恨不深，立马恨不迟。
千山从此隔，三岁或前期。
尔後各寄书，空识满纸辞。
非如笑言乐，但有牵怀悲。
念昔苏与李，徘徊问何之。
答吴均诗三首 其三
周兴嗣（南北朝）

昔别襄城村，同会长安市。谁学莱芜甑，本得王乔履。

阶前养素鹤，池中饴赤鲤。一往玉壶上，兼复见箫史。
集灵台·其二
张祜（唐代）

虢国夫人承主恩，平明骑马入宫门。
却嫌脂粉污颜色，淡扫蛾眉朝至尊。
伐木
黎廷瑞（宋代）

墙角有恶木，据我千亩园。
蔽亏日月光，壅遏雨露恩。
其下草不殖，况乃兰与荪。
苍藤交龙蛇，护拥何雄尊。
厨人告薪绝，命斧急剪髠。
终然非远图，会当拔其根。
京仲远尚书为澹然子作二大字
楼钥（宋代）

浓墨新题付澹然，松坡为子老谈天。
凭君推我行年看，何日归耕绵上田。
贺新郎 研山堂席上赠歌儿阿陈
王策（清代）

桂院秋如水。画廊边、幽泉皱石，湘纹明绮。密翠浓金香雾里，捧出羊车小史。

按檀板、嫩莺声脆。憔悴鬓丝禅榻客，又一番、灯下消魂死。

歌未阕，已沉醉。

妙龄绝艺真无二。看当筵、轻嘲浅谑，总含深意。世上飘零惟我汝，难得今宵相对。

休自逊、青衣班辈。丸髻清歌施粉黛，是六朝、名士都如此。

聊一笑，我狂矣。
送严上舍并寄诸公十首·寄赵景安府判
陈造（宋代）

赵子趋吴幕，予偕咏舞雩。
迄今推毂力，不堕拾尘诬。
鬓脚今全白，车轮欲半朱。
何阶答知己，冰蘗耐穷涂。
赠晦闻先生兰妻雀子
曾习经（清代）

人言林逋仙，无求自然足。一鹤与一梅，别成新眷属。

我爱林逋翁，风趣更超俗。兰妻雀子呼，遥遥接芳躅。

言真惬素心，好合曲栏曲。竟体挹芬芳，新妆照红烛。

雪夜壁月眠，花貌想如玉。好鸟如佳儿，去来无拘束。

得食性能驯，粒粒分仁粟。乍学鹦鹉鸣，旋随鸳鸯俗。

臭味同妻兰，踊跃如童仆。翁乃左右顾，怡然遂所欲。

有妻结良缘，有子绵似续。韵事比高贤，神似非刻鹄。

胸怀天地宽，自处何荣辱。筑楼近韩居，窗开透辰旭。

纵然小如舟，四围花作蓐。楼前一水通，漾漾涨春绿。

借此乐馀年，欣欣忘蹐局。况复孙曾贤，泮芹屡掇渌。

多福备箕畴，一一难纪录。快哉矍铄翁，高吟兴频触、
句
潘阆（宋代）

出秋霜，价钱可，
赢得拨灰兼弄火，畅杀我。
军中杂歌八首 其七
陆游（宋代）

渔阳儿女美如花，春风楼上学琵琶。如今便死知无恨，不属番家属汉家。
舍弟以诗贷粟邵叔旸次其韵
李弥逊（宋代）

于陵三咽不待糁，重义轻身诚果敢。首阳一死甘如饴，未觉此身真壈坎。

丈夫有志穷益坚，肯为猩唇贱昌歜。高门下箸罗甘珍，大脔觜拌不供啖。

吾侪朝饭不谋夕，惟有生刍缘我斩。富当学礼贫忌测，莫遗羁愁到颜色。

两公虽槁道则腴，每食空多信何益。纵令日兴费万钱，大似鹓雏见鸱嚇。

我今藜藿还苦并，尚喜刚肠柰烧炙。自营半饱固已劳，忍取畿人重三尺。

去年避贼奔如流，百区不易金一钩。县官布德速置邮，奉行一律亡劣优。

但知搜粟逃身尤，吁嗟富民思故侯。
归老
陆游（宋代）

归老何妨驾鹿车，平生风雪惯骑驴。
鬓毛白尽犹耽酒，目力衰来转爱书。
止足极知于道近，痴顽更喜与人疏。
著身莫怪无闲处，地肺天台尽有余。
宿栖贤寺
郭祥正（宋代）

遥怜李太白，吟望瀑布水。不知三峡流，翠洒虚烟里。

雄声雷雨骤，远响松风靡。谁留千丈虹，长在云根倚。

遂令车马来，朗瞻楼殿启。明明银色界，浩浩蟾波洗。

居中梵天众，闻思悟玄理。长老乃摩诘，取供在弹指。

普薰毛孔香，真宝超凡鄙。病夫寄一榻，清泠濯心耳。

飘然睡乡去，策杖中夜起。不能跨鲸鱼，挥笔信非美。
暮秋杂兴七首
连文凤（宋代）

老计笑空疏，清风一草庐。
间门心迹在，仕籍姓名除。
曲唱贞元后，吟归丙子初。
不言封禅事，谁识病相如。
老将行
王昌麟（清代）

汉家中叶赤眉起，男儿报国辞乡里。大布裹头谒长官，长矛突阵酬知己。

当时军帅重豪英，握手款语如弟兄。群贼见马但罗拜，搴旗独舞人皆惊。

烟尘荡尽战袍紫，论功尚是辽东豕。抃掌且欢天下平，归来稳卧云山里。

生儿能耕女能织，邻叟时来同酒食。醉后犹弯八石弓，腐儒愕视誇神力。

去年关东有书至，蛟鼍上岸来争地。重提宝剑诀亲知，跃马往输囊底智。

讵图时势一朝变，健儿掉首羞言战。不闻刁斗响壕墙，但见胡床摇羽扇。

独上高岗喝窜兵，军衣改制无姓名。横冲已失刀戈利，挺立谁与枪炮争。

斩馘无功逃不死，朝廷自有通和使。靴根跌断太行山，泪血空增辽海水。

忆我年少战阊门，电击雷奔扫盗屯。夷兵踸踔不入眼，旁望驰突惊其魂。

请缨无成敌早料，吾侪尚在英俄笑。白发封侯只等閒，伤心岂为终屠钓。

邻儿意气吞长鲸，夜凉来问阴符经。忧时但愿欃枪隐，不向天涯被甲行。
王翠岩写竹求诗
赵孟坚（宋代）

古画画物无定形，随物赋形皆逼真。
其次祖次有师绳，如印印逼随前人。
尚疑屋下重作屋，参以新意意乃足。
晋魏而来几百年，羲献断弦谁解续。
何况高束李杜编，江湖竞卖新诗读。
愿君种取渭川一千亩，饱饭消遥步扪腹。
风晴烟雨尽入君心胸，吐出毫端自森肃。
八月十五夜桃源玩月
刘禹锡（唐代）

尘中见月心亦闲，况是清秋仙府间。
凝光悠悠寒露坠，此时立在最高山。
碧虚无云风不起，山上长松山下水。
群动悠然一顾中，天高地平千万里。
少君引我升玉坛，礼空遥请真仙官。
云拼欲下星斗动，天乐一声肌骨寒。
金霞昕昕渐东上，轮欹影促犹频望。
绝景良时难再并，他年此日应惆怅。
读史七首
于石（宋代）

志士匡君贵善谋，古来直笔有春秋。
孔明扶汉何吞蜀，仁杰兴唐乃死周。
成败由人天不管，功名遗恨水空流。
柬之未相姜维将，二子宁无身后忧。
马上作
戚继光（明代）

南北驱驰报主情，江花边月笑平生。(边月 一作：边草)
一年三百六十日，多是横戈马上行。 (多是 一作：都是)
从潘济叔觅花栽得红蕉凤仙大蓼谓水栀仅有一窠寒窗不可无戏作二绝 其二
许及之（宋代）

闻说君家有水栀，虬枝怪石眼前稀。何如借与销长夏，待得寒窗却送归。
二月三日游风穴白云寺呈通判二首 其一
葛胜仲（宋代）

世传三穴起长风，此理诚难识所从。觉性未能参七祖，禅扃聊欲访千峰。

桃溪溯日红霞烂，麦陇酣春翠浪浓。簿领回回清兴少，乍寻岩壑愧尘容。
孙曼叔尚书挽词三首 其一
范纯仁（宋代）

少海风云会，先朝眷遇隆。直辞裨衮阙，妙翰照琳宫。

未展陶钧手，徒高羽翼功。恤终皆盛典，伤衋出宸衷。
和觉老菊花韵
王永命（清代）

不寄篱边不系阑，远移香气雨花寒。秋深此日题知己，淡淡烟姿醉里看。
二月二十一日清明如樵展扫 其六
霍与瑕（明代）

天皇垂世泽，高冢赐封题。手植雪梨在，眼看风木萋。

香灯春雨涩，拜跪少年齐。信有流光远，跄跄执币圭。
简马架阁
张镃（宋代）

江浙闻人马少伊，识公因诵雪窗诗。
交驰刺字休嫌阻，一见人生自有期。
城郭村翁谁问我，亲王娇客罕如斯。
鸡声风雨相望处，情致先多会面时。
有田妇献水麦甚闰不知滹沱玉食曾有此否感怅
舒岳祥（宋代）

牟麦未全黄，和灰熟煮香。
嚼来冰响齿，嚥下露生吭。
肉似鸡头韧，形疑鲎子长。
食芹应配美，吾欲献君王。
题云溪耕隐
贝琼（元代）

屋外青山青似莲，云溪隐者即神仙。桑麻杜曲非无地，鸡犬桃源别有天。

载酒邻翁时叩户，卖鱼溪女不论钱。卧龙何事烦三顾，祗合隆中老岁年。
怨王孙（与河传、月照梨花二词同调）
韦庄（唐代）

锦里，蚕市，满街珠翠。千万红妆，玉蝉金雀，

宝髻花簇鸣珰，绣衣长¤

日斜归去人难见，青楼远，队队行云散。不知今夜，

何处深锁兰房，隔仙乡。
答李陶
章阿父（宋代）

通身一点法，四海永绝伦。开得天关路，闭得地户门。

若要求长生，到断五行因。
咏轻利舟应临汝侯教诗
王筠（南北朝）

君侯饰轻利，摇荡迈飞云。
凌漾浮鹢采，映水焕蛟文。
雷流已冠绝，鸟逝复超群。
倏忽方千里，恋兹岐路分。
虞美人（寿女人·二月十一）
刘公子（宋代）

搀先四日花朝节。红紫争罗列。传言玉女降生朝。箕宿光联婺宿、灿云霄。

媥衣红袖齐歌舞。称颂椒觞举。君仙列侍宴瑶池。王母麻如同寿、更无期。
集古 寄远
李俊民（金朝）

桃李年年上国新，单于鼓角隔山闻。一行书信千行泪，不是思君是恨君。
次韵答章君绂云
钱荣光（清代）

尘海茫茫寄次身，难将后果證前因。行歌薇蕨悲遗老，荷锸云前剩酒人。

太古衣冠流俗骇，即今时世在官贫。天涯石上难容足，愿向江头结钓纶。
颂古四十四首 其四
释师范（宋代）

大士错解注，志公错注解。臭肉积屠门，堪笑无人买。
题杨师壁
沈辽（宋代）

年来病倦厌寻山，且寄青泠白水间。最爱杨师旧茅舍，频来借榻伴高闲。
客中有怀东山诸子 其二
陈瀚（清代）

卓荦张公子，温纯曾秀才。谈心出肝胆，挥手谢尘埃。

性静城孤往，时危岂废材。相思隔云水，绕屋几徘徊。
留题少林寺 其三
李昌孺（宋代）

曾已香山作隐居，双泉风月自萧疏。不知小邓庵相近，馀地还能待我无。
送钱子虚抚干往洪州赴新任二首 其一
吕本中（宋代）

君不求时用，居然如病夫。经过阅岁月，相伴走江湖。

白玉终无玷，寒松保不枯。同官多胜士，总为致区区。
三月十八日上水关
韩琦（宋代）

河曲春游得旧传，使君从俗上兰船。低篷密罩香罗绮，小艇交飏细管弦。

有献满盘烘芍药，竞豪临水落鞦韆。归来夹岸民观甚，望远应疑李郭仙。
自贻
郭祥正（宋代）

自恨心肝拙，题诗愈不工。痴迷循磨蚁，辛苦打窗虫。

妙道知何补，多言自取穷。不如长寂默，块尔白头翁。
水友辞 寐卑子
王质（宋代）

寐卑子，寐卑子，春菰秋蒲老烟水。一双飞逐一双飞，斜景净空光陆离。

恋桃花，恋麦黄，瓜蔓荻苗皆故乡。呜呼此友兮宜同方，江花吹子鱼花香。
玉漏迟 题次香悼亡草，即送其游白门
易顺鼎（清代）

万花呼恨起。料他都怪，词人多事。如梦青春，一半有头无尾。

撇却芙蓉旧主，问倩女先归何意。涛井腻。东风肠断，扫眉才子。

忏空玉劫香年，吊痴碧蟾天，苦红鹃地。惯写伤心，连累衍波笺纸。

准备乌丝横幅，更去替南朝消泪。江雨里。来询蒋山家世。
幽谷
赵方（宋代）

静虚空阔深盘旋，松挂薜萝笼紫烟。
尝引我来寻诗料，和残皎皎白驹篇。
巫山一段云·春去秋来也
欧阳炯（五代）

春去秋来也，愁心似醉醺。去时邀约早回轮，及去又何曾。
歌扇花光黦，衣珠滴泪新。恨身翻不作车尘，万里得随君。
题深省庵
蒲寿宬（宋代）

结草为庵寄一枝，钟鱼聊复事清规。
野蔬入供无人识，古柏为清有佛知。
频去饮泉非为渴，偶来坐石忽忘饥。
常谈且接头陀伴，欲说上乘空费辞。
州宅
喻良能（宋代）

古栝提封接日畿，专城皓首有光辉。
全家饱暖君恩重，属邑丰登公事稀。
一簇楼台居洞府，四时风景对屏帏。
多惭郎省无裨补，丐外犹能占翠微。
宿龙华寺海天秋月堂 其一
罗洪先（明代）

半月高斋对鹤眠，客来无日不探玄。不知何处人间世，拚与青山静结缘。
老树
丰越人（明代）

百年老树倚柴门，樵径苍苍野色新。
醉向溪头卧明月，叶声风细夜还闻。
赠赵若琴
陈云章（清代）

君有连城璧，磨砻伟器成。襟怀观物达，肝胆照人明。

秘籍金楼子，良田玉带生。简书猿鸟畏，风雨几经营。
吴音子
佚名（宋代）

早团圆，早早团圆。
李太史根庵蟠招饮榴花前即事戏歌
戴梓（清代）

一树安榴高六尺，剑血凝鲜缀琼碧。畀向庭中四射光，珊瑚晓破扶桑日。

白头青眼来狂夫，一斗倾翻复一石。胡床高踞背花坐，翠叶红葩头上拂。

主人瞥见忽大笑，何事白头成窈窕。红白交辉亦可人，惜哉老去非年少。

年少生憎不再逢，对君且作金芙蓉。朱颜半逐落霞暮，玉蛆莫负玻璃浓。

谑兮谑兮漏沈夜，睡抱香魂把花嫁。闻道红裾妒石榴，今宵醉死花枝下。
偈颂一百零二首
释慧远（宋代）

浓云泼墨无回互，疾焰过风不可窥。
赖有金华慈悯力，火坑化作白莲池。
云谷二十六咏 其十七 挥手
朱熹（宋代）

山台一挥手，从此断将迎。不见尘中事，惟闻打麦声。
府试古镜
李益（唐代）

旧是秦时镜，今藏古匣中。龙盘初挂月，凤舞欲生风。

石黛曾留殿，朱光适在宫。应祥知道泰，鉴物觉神通。

肝胆诚难隐，妍媸信易穷。幸居君子室，长愿免尘蒙。
水帘洞
郑康佐（宋代）

仙人开碧户，玉溜泻潺淙。飞流散珠玑，洒落随天风。

三伏不知暑，有如水晶宫。平生丘壑性，歌啸翠微中。
恩赐樱桃分寄朝士（在岐下）
韩偓（唐代）

未许莺偷出汉宫，上林初进半金笼。蔗浆自透银杯冷，

朱实相辉玉碗红。俱有乱离终日恨，贵将滋味片时同。

霜威食檗应难近，宜在纱窗绣户中。
逢熊季可
乐雷发（宋代）

暮云春树饱相思，今共秋风捋白髭。
北阙未知鹦鹉赋，南州空诵鹧鸪诗。
旗亭尚喜髠能饮，客路谁知朔独饥。
赖有湘翁生计在，且吟九辨撷江蓠。
次韵钱济明访定力僧及寄吴行古三首 其二
邹浩（宋代）

北阙来新荣，南溪抱初寂。二子非世交，穷通偶殊迹。

诗书寄平生，孤云卷晴碧。遥遥天一涯，回首无咫尺。

伊予亦乡邦，岂敢烦记忆。尚误分隋珠，宵光动墙壁。
送伯宗高比部为景府长史
张九一（明代）

方城紫气郁嵯峨，带砺今看帝子过。
砺指恒山为太岳，带环涢水作黄河。
朝廷礼数元王异，宾客文章宋玉多。
在昔曳裾应不贱，休从华发怨蹉跎。
咏史诗。郴县
胡曾（唐代）

义帝南迁路入郴，国亡身死乱山深。

不知埋恨穷泉后，几度西陵片月沉。
分宁大竹取为酒樽短颈宽大腹可容二升而漆其外戏为短歌
韩驹（宋代）

此君少日青而癯，尔来黑肥如瓠壶。缩肩短帽压两耳，无乃戏学驺侏儒。

人言腹大中何有，不独容君更容酒。未须常要托后车，滑稽且作先生友。

少陵匏樽安在哉，次山石臼空飞埃。茆檐对客夜惊笑，曲生叩门何自来。

老向人间不称意，但觉渊明酒多味。乞取田家老瓦盆，伴我年年竹根醉。
归隐嵩阳
张咏（宋代）

浮世事无限，何须要到头。
壮心为客尽，孤迹卧云休。
匣剑已全弃，林僧亦少酬。
从来愁恨意，乞待外人愁。
送同年叶文卿尉高邮
宋祁（宋代）

桧檝舣河滣，东南再命新。
还家倦游客，隐市谪仙人。
驿舍霜梅早，乡壶蚁酎醇。
疏林摇落尽，持底赠萧辰。
端午贴子词·皇后阁五首
周麟之（宋代）

瑞霭浮龙鉴，凉颸拂燕钗。
瑶钟献冰体，暑殿雪盈怀。
雪夜
吕本中（宋代）

曹州城南三日雪，半夜疾风吹石裂。先生睡美唤不闻，不信衾裯冷如铁。

病妻索火少声韵，稚子哦诗应歌节。残书向人老可爱，旧剑空在磨先缺。

未能去寻泉石伴，未用深藏狐兔穴。

新正已过今几日，岁事懒复从人说。长江略无千里梦，故人动有十年别。

相逢一笑又艰阻，所向端坐成痴绝。

城中诸公不相弃，时有妙句扶衰拙。颇知晴意在明日，泥深不怕车轮折。

便当脱帽过君家，共放南窗看新月。一杯冻酒君莫辞，预借炎天洗烦热。
饯唐州高使君
张说（唐代）

常时好闲独，朋旧少相过。及尔宣风去，方嗟别日多。

淮流春晼晚，江海路蹉跎。百岁屡分散，欢言复几何。
暮春杂咏八首
曾协（宋代）

昼永常支枕，宾来旋整冠。
日筛槐影细，风撼竹声乾。
壤沃耘耕少，人閒赋敛宽。
近知田舍乐，不记昔为官。
白胡桃
李白（唐代）

红罗袖里分明见，白玉盘中看却无。
疑是老僧休念诵，腕前推下水晶珠。
偈颂一百零一首
释慧性（宋代）

声前一句，十方显露。
佛祖不知，衲僧罔措。
再和颖叔志游
郭祥正（宋代）

君为五羊仙，我效退之拜。默契如来禅，安用传画绘。

沧海虽云阔，万里有限际。请从造物论，一瞬即破碎。

灵龟胡为乎，钻灼烂腹背。生能发幽冤，神理助奇怪。

晚投古寺食，荤味不如菜。摩挲庭下碑，百岁苍藓晦。

忽逢润经处，房公俨如在。度人要成林，今已播禅话。

忽为杀盗淫，佛敕所告戒。种子积无明，应须法雨洒。

幸陪莲社缘，彼此吸清瀣。噫嗟絷轩冕，憔悴尘垢态。

一朝趋地狱，苦恼孰肯代。莹如摩尼珠，谁使浊水坏。

与公志斯游，浩荡形骸外。
题瑞相院
罗适（宋代）

招提临古道，窣堵压孤山。十里梅花树，都来一望间。
寿薛同庵七十
邵宝（明代）

草堂风雨昼，嘉客且醇醪。老去心犹壮，狂来兴转高。

酒杯宽处放，诗客醉时豪。昨夜悬明镜，青青照鬓毛。
失调名
佚名（宋代）

小窗幽幌，独坐都无侣。
闽中秋思
杜荀鹤（唐代）

雨匀紫菊丛丛色，风弄红蕉叶叶声。
北畔是山南畔海，只堪图画不堪行。
遣兴
陆游（宋代）

小麦登场雨熟梅，闭门病眼每慵开。
酒杯不解为愁敌，书卷才开作睡媒。
骨朽空名垂断简，冢荒残碣卧苍苔。
纷纷倾夺知何得，老觉人间但可哀。
春游至伞墩观梅
金武祥（清代）

江南十日春风颠，三十三峰争呈妍。游心一发不可遏，如马纵呈箭脱弦。

平生名胜爱周历，家山咫尺宁舍旃。譬犹珍错餍山海，莼鲈乡味倍足怜。

舜过秦望日相对，城东佳处尤情牵。砂山定山二山缺，伞墩突起高逾拳。

两狮对峙作毬戏，双龙挟走同珠圆。上有古洞深复黝，下有湖水清且涟。

不须吊古动感慨，揽景自足供流连。况有梅花万千树，环山一白何绵延。

罗浮世界香雪海，神迷骨醉疑登仙。就中古梅作花祖，铁干蟠屈生何年？

深林一入误向背，左挹右拍空盘旋。惜哉林逋未见此，只今艳羡西湖边。

乃知名花与胜境，附骥亦赖高人传。此花此境久阒寂，我来一笑非偶然。

良游既践山水约，会当筑屋林峦巅。苍松翠竹并罗列，结邻三友应宿缘。

诗成更向老梅说，可能脱去尘俗追前贤？
次韵鹿干岳
孙奇逢（明代）

高风当日几相寻，并见攀条赠友吟。方恨偷儿疑鬼物，宁知天籁寄人心。

世殊不异山阳笛，志在依然流水琴。闻道奚囊投烈焰，记来只字抵千金。
和家恭伯韵别曹扬休还涪陵五首 其三
程公许（宋代）

胶漆论心忽离群，柳边躞蹀马蹄尘。清风朗月相思夜，依旧江山面目亲。
过三鹤山二绝
洪咨夔（宋代）

造物工夫拙剪裁，群芳各自得春开。
梨花嫁与东风去，随后荼蘼作媵来。
题墨花
史尧弼（宋代）

元功初剪刻，妙处极玄玄。
醉墨谁家笔，于今合自然。
呈彦章
洪刍（宋代）

塞翁失马吾何有，濠上观鱼每自惭。探袖空漫祢衡刺，叩门径自阿戎谈。

但思浊酒同元亮，底用清谈学仲堪。回首世间皆苦累，蚁封蜗角战方酣。
赠岐贲推官
魏野（宋代）

动静不违书，如君始是儒。
婢闲犹画卦，儿戏亦投壶。
门冷僧长往，官清道更孤。
吾君能大用，皇宋即唐虞。
题岁寒三友图
陈炜（宋代）

伐木辍遗响，管鲍今不作。异类强为同，中道生险恶。

徂徕有深强，岁晏无凋落。何处结同心，南山与东阁。

密叶间清香，允然岁寒托。援笔题斯图，因之励浮薄。
蝶恋花 柳絮
俞彦（明代）

芳树年年春色熳。飞絮粘空，总被东风唤。金茧玉蛾寒食半。

永丰坊里天涯畔。

香灺银篝兰烬散。雁柱生尘，侧力鹍弦断。一缕情丝千种乱。

并州快剪裁难判。
春贴子词·夫人阁四首
司马光（宋代）

圣主终朝勤万机，燕居专事养希夷。
千门永书春岑寂，不用车前插竹枝。
赠桂琴隐先生傅子云韵
桂柔夫（宋代）

君是轶群者，当知不可羁。
渊源象山学，声价鲤庭诗。
要路足将策，高云翅肯垂。
余波幸沾丐，活我出污池。
小重山（方元相生日）
周紫芝（宋代）

碧玉山围十里湖。水云天共远，戏双凫。河阳花县锦屏铺。人不老，长日在蓬壶。

一笑且踟蹰。会骑箕尾去，上云衢。十分深注碧琳腴。休惜醉，醉后有人扶。
次韵月窗兄惜别四首
陈著（宋代）

为侬传语竹窗兄，逢著行人也寄声。
聚散在天终有定，岁寒三友见交情。
赋得蜀都
褚亮（唐代）

列宿光参井，分芒跨梁岷。沉犀对江浦，驷马入城闉。

英图多霸迹，历选有名臣。连骑簪缨满，含章词赋新。

得上仙槎路，无待访严遵。
又和八首
刘克庄（宋代）

浅池荒榭不施关，一任蟆跳更蚓蟠。
儒墨是非恁纸上，阴晴变态验窗间。
晨光可爱聊晞发，老相堪憎莫镜颜。
赖有笥中奎墨在，绝胜疏傅橐金还。
v其七不识三君与八关，
平生所敬独肱蟠。扶犂甘雨祥风里，
占籍廉泉让水间。聊伴渔翁歌欸乃，
且饶犬子赋孱颜。村深隐隐闻箫鼓，
知是田家赛社还。
谕意
张咏（宋代）

但求报国莫求名，说著阴功是有情。
楚汉既分寰宇定，留侯先意便辞荣。
临高台
曹丕（魏晋）

临台行高。
高以轩。
下有水。
清且寒。
中有黄鹄往且翻。
行为臣。
当尽忠。
愿令皇帝陛下三千岁。
宜居此宫。
鹄欲南游。
雌不能随。
我欲躬衔汝。
口噤不能开。
我欲负之。
毛衣摧颓。
五里一顾。
六里徘徊。
拙轩偶书三首 其三
张侃（宋代）

侵晨门外立，山色已浮春。斫竹流溪水，提篮择细鳞。

柳浓将作絮，梅小未生仁。自拆红泥酒，歌呼到北邻。
暮鸟投林和张明教 其三
袁宏道（明代）

渺渺辞沙屿，嘹嘹带远空。分行来树里，送影入池中。

小艇烟江月，高楼晚箔风。佳人天末许，同此眄归鸿。
送陆澧还吴中（一作李嘉祐诗）
刘长卿（唐代）

瓜步寒潮送客，杨柳暮雨沾衣。

故山南望何处，秋草连天独归。
闻石屋彭君置生棺有感为赋四诗 其二
唐顺之（明代）

隐几嗒然安，疑君是鹖冠。道书肘后系，人世镜中看。

家本无千橘，生常卧一棺。不因兹下泪，任尔雍门弹。
题危叔阳兰雪诗卷下
萧立之（宋代）

闽号诗应似，兰清雪与研。时妆羞倚布，古调入无弦。

谷派如冰冷，骊翁此道传。客窗寒烛短，吟到晓钟前。
问讯后村目眚
林希逸（宋代）

赤眚因何久未除，客来多为荔分疏。苦云牛背寒光减，病在蝇头细字书。

老学常时资共订，诗筒两月顿成虚。人间未有医龙手，梦索仙翁拟访渠。
鸟雏行和黄树斋同年爵滋
简钧培（清代）

炎风扇空火云炽，赤日腾腾百鸟避。羽毛虽丰非所遭，不信尔鸟能自豪，且向大树将翔翱。

树上寄危巢，树下坦行路。雏饥求食母为哺，谁知反触行人怒。

绕树三匝枝无依，尔雏弱小斯见羁。别离生死不相顾，母鸟当亦愁高飞。

可怜得食还相觅，人海茫茫地频易。住久阶除性亦驯，早经忧患神犹惕。

母鸟日昨檐前呼，频来频去声乌乌。读君新诗我增感，天涯病羽伤羁孤。

解绦纵去亦何有，只恐云霄忘回首。本无责报听尔为，尚有余思待君剖。

君不见西风转瞬辽天廊，平原漠漠鸱声恶。刺空愿尔慎驱除，毋令累百输一鹗。
道先贤良以其到郡未及相见遽寄四韵谨以酬之
吕南公（宋代）

山人还是入闉阇，自笑穷心失本初。郑相旧怜穷禦寇，秦王新伏勇相如。

衣裘破敝身谋拙，齿发凋残世味疏。人正弃捐吾独取，似君风谊更谁欤。
雨村
韩偓（唐代）

雁行斜拂雨村楼，帘下三重幕一钩。

倚柱不知身半湿，黄昏独自未回头。
和如晦二首 其一
陈襄（宋代）

俱为泽国朱轓守，同是冰厅白首郎。且喜朝廷忧外寄，故从书府辍班扬。
汉宫春
沈蔚（宋代）

别酒初醒。似一番梦觉，屈指堪惊。犹疑送消寄息，遇著人听。当初唤作，据眼前、略略看承。及去了，从头想伊，心下始觉宁宁。

黄昏画角重城。更伤高念远，怀抱何胜。良时好景，算来半为愁生。幽期暂阻，便就中、月白风清。千万计，年年断除不得，是这些情。
颂古九十八首
释印肃（宋代）

百亿化身唯佛知，含生经劫转沉迷。
空花水月分三界，一念归元也太奇。
送吕由庚推官得替还洛中二首
苏辙（宋代）

君家相国旧元勋，凛凛中丞继后尘。
谈笑二年同幕府，风流一后愈它人。
南都去后少佳客，西洛归来多老臣。
我亦宦游无久意，它年松竹许相邻。
洛水留人一向干，雪泥溢路十分寒。
送行我岂无樽酒，多难君知久鲜欢。
回首只应怜老病，凌风争看试轻翰。
到家定见嵩阳老，问我衰迟未解官。
〈司马君实提举嵩山崇福宫。
〉
答
郑思肖（宋代）

语声带咽吐新诗，彻骨衔冤痛不知。报国心惟忧汉贼，读书人肯学胡儿。

剑携入手霜三尺，镜挂当胸月一规。终久难磨天理在，匪伊谈笑定时危。
丁稚璜宫保丈节署燕集谈次及山陕近事感赋 其二
张百熙（清代）

北风北来雁南飞，哀鸿四野将安归。黄狐白昼入人室，泾阳几日天无辉。

葭萌关头云气恶，远控褒斜连剑阁。官军慎莫疏边防，北川亦复嗟年荒。
次韵仲平喜雨二首 其二
周紫芝（宋代）

田作何郎炊饼裂，饮冰不救中肠热。千山云路鸟欲飞，六月行人驹汗血。

风师偃旆那复张，雷师鞭雨沾帷裳。雨中仿佛云子香，行看玉粒秋饱霜。
春日拜垅经田家
梅尧臣（宋代）

田家春作日日近，丹杏破纇场圃头。
南岭禽过北岭叫，高田水圃低田流。
桑牙将绽雾露裛，蚕子未浴箱篚收。
今我还朝固不远，紫宸已梦瞻珠旒。
贺新郎·寄辛幼安和见怀韵
陈亮（宋代）

老去凭谁说。看几番、神奇臭腐，夏裘冬葛。父老长安今余几，后夏无仇可雪。犹未燥、当时生发。二十五弦多少恨，算世间、那有平分月。胡妇弄，汉宫瑟。
树犹如此堪重别。只使君、从来与我，话头多合。行矣置之无足问，谁换妍皮痴骨。但莫使、伯牙弦绝。九转丹砂牢拾取，管精金、只是寻常铁。龙共虎，应声裂。
桂州腊夜
戎昱（唐代）

坐到三更尽，归仍万里赊。
雪声偏傍竹，寒梦不离家。
晓角分残漏，孤灯落碎花。
二年随骠骑，辛苦向天涯。
送赵龙图赴成都
强至（宋代）

禁中延阁龙图贵，天下名藩益部雄。
紫诏一开双渥泽，锦城重入五春风。
吏民望拜行尘外，父老喧迎喜气中。
犹指绣衣前蜀使，宛然绿发少文翁。
独当明主新才选，应记先朝旧谏工。
苏息两川遗惠在，抚柔千里宿心同。
旌旗每顺游人出，樽俎宁容座客空。
却恐江花寻未遍，已除刺史作三公。
游媚笔泉记
姚鼐（清代）

桐城之西北，连山殆数百里，及县治而迤平。其将平也，两崖忽县，屏矗墉回，崭横若不可径。龙溪曲流，出乎其间。

以岁三月上旬，步循溪西入。积雨始霁，溪上大声漎然，十余里旁多奇石、蕙草、松、枞、槐、枫、栗、橡，时有鸣巂。溪有深潭，大石出潭中，若马浴起，振鬣宛首而顾其侣。援石而登，俯视溶云，鸟飞若坠。

复西循崖可二里，连石若重楼，翼乎临于溪右。或曰：“宋李公麟之垂云沜也。”或曰：“后人求公麟地不可识，被而名之。”石罅生大树，荫数十人，前出平土，可布席坐。

南有泉，明何文端公摩崖书其上，曰：“媚笔之泉”。泉漫石上，为圆池，乃引坠溪内。左丈学冲于池侧方平地为室，未就，要客九人饮于是。日暮半阴，山风卒起，肃振岩壁榛莽，群泉矶石交鸣，游者悚焉，遂还。

是日，姜坞先生与往，鼐从，使鼐为记。
剪楸叶词
刘敞（宋代）

凉风天际来，拂我阶前树。稍惊枝上禽，复堕叶间露。

儿童畏我逢秋悲，刻叶作花矜岁时。祝我宜秋劝使插，未能免俗复尔为。

鬓边二毛殊不恶，淮南何须伤木落。
偈颂七十一首 其五
释了惠（宋代）

大地为囹圄，鞫勘佛与祖。款案犹未圆，棒喝如雷雨。

平白累山僧，有屈无雪处。有雪处，楖𣗖横担不顾人，直入千峰万峰去。
访旧七首 其三 崇效寺楸
陈宝琛（清代）

朴公图卷失不收，再来犹见前朝楸。著花老干未觉丑，根节磥坷阴繁稠。

当时树下展图读，沘笔赓续王朱游。虞山帝傅常独至，自写伊郁酬清幽。

天回地转讵所料，痛定思痛当谁尤？僧贫换米及故纸，此树能免终薪槱。

巡廊坐阶默相向，急雨打叶风飕飕。
酬邢杜二员外
许浑（唐代）

雪带东风洗画屏，客星悬处聚文星。未归嵩岭暮云碧，

久别杜陵春草青。熊轼并驱因雀噪，隼旟齐驻是鸿冥。

岂知京洛旧亲友，梦绕潺湲江上亭。
题税轩新筑送青亭四首 其一
张矩（宋代）

花木中间著小亭，檐虚不碍两峰青。数声啼鸟闹中过，不似家山子细听。
齐天乐 甲午七月望后，横泖客舍骤雨顿凉，
邵亨贞（元代）

，暝色凝烟，不胜凄黯。阖户呼镫著此，以纪旅思碧梧庭院秋声早，＊＊暮天云影。雨送凉蝉，风欺倦翼，络纬犹啼金井。疏窗弄暝。正犀押帘垂，画屏镫冷。节序依然，旅怀长是叹流景。旧家园苑废久，岁寒松桂在，清事谁领。待月幽轩，寻凉小舰，断梦有时提省。乘槎路迥。便逸兴相牵，倦涂难骋。甚日归来，傍湖耕二顷。
送裴评事
薛逢（唐代）

塞垣从事识兵机，只拟平戎不拟归。入夜笳声含白发，

报秋榆叶落征衣。城临战垒黄云晚，马渡寒沙夕照微。

此别不应书断绝，满天霜雪有鸿飞。
和赏梅
吕陶（宋代）

何处为真赏，芳园白玉英。春前挺仙质，物外得花名。

雪月资閒淡，风霜与洁清。偏宜文字敛，嘉客尽诗成。
送韦十六评事充同谷郡防御判官
杜甫（唐代）

昔没贼中时，潜与子同游。今归行在所，王事有去留。

逼侧兵马间，主忧急良筹。子虽躯干小，老气横九州。

挺身艰难际，张目视寇雠。朝廷壮其节，奉诏令参谋。

銮舆驻凤翔，同谷为咽喉。西扼弱水道，南镇枹罕陬。

此邦承平日，剽劫吏所羞。况乃胡未灭，控带莽悠悠。

府中韦使君，道足示怀柔。令侄才俊茂，二美又何求。

受词太白脚，走马仇池头。古色沙土裂，积阴雪云稠。

羌父豪猪靴，羌儿青兕裘。吹角向月窟，苍山旌旆愁。

鸟惊出死树，龙怒拔老湫。古来无人境，今代横戈矛。

伤哉文儒士，愤激驰林丘。中原正格斗，后会何缘由。

百年赋命定，岂料沉与浮。且复恋良友，握手步道周。

论兵远壑净，亦可纵冥搜。题诗得秀句，札翰时相投。
题水竹弟寿山觉庵
叶茵（宋代）

照邻营墓牧之铭，一理融明古亦今。
政为后先同此觉，不将生亦动其心。
天教棠棣分春色，地接松楸合画阴。
自谓老身强健在，时时来和寿藏吟。
颂古二首
释昙莹（宋代）

百结襕衫破幞头，年年落第出神州。
却因一只穿杨箭，临老来封马上侯。
代人上李龙图并廉使致语十首 其三
释德洪（宋代）

雨后园林花木新，传闻千骑出城闉。异能未中侯中鹄，佳气先城盏面春。

画鼓绣靴筵奏曲，红妆细马地无尘。长沙万古民争说，宾主人英伎绝伦。
句
晏殊（宋代）

澹澹梳妆薄薄文。